(Ministru kabineta

2014.gada \_\_\_.\_\_\_\_\_\_\_\_\_\_\_\_\_\_\_\_

Rīkojums Nr.\_\_)

DARBĪBAS PROGRAMMA

PĀRTIKAS UN PAMATA MATERIĀLĀS PALĪDZĪBAS SNIEGŠANAI VISTRŪCĪGĀKAJĀM PERSONĀM

2014.-2020.GADA PLĀNOŠANAS PERIODĀ

Rīga, 2014

**SATURS**

[Izmantotie saīsinājumi 3](#_Toc396733220)

[1. Identifikācija 4](#_Toc396733221)

[2. Darbības programmas stratēģija 4](#_Toc396733222)

[2.1. Situācijas apraksts 4](#_Toc396733223)

[2.2. Nenodrošinātība ar pārtiku 5](#_Toc396733224)

[2.3. Mājsaimniecību ar bērniem materiālā nenodrošinātība 7](#_Toc396733225)

[2.4. Cita informācija 9](#_Toc396733226)

[3. Darbības programmas īstenošana 10](#_Toc396733227)

[3.1. Vistrūcīgāko personu identifikācija 10](#_Toc396733228)

[3.2. Darbību atlase 10](#_Toc396733229)

[3.3. Partnerorganizāciju atlase 11](#_Toc396733230)

[3.4. Papildināmība ar Eiropas Sociālo fondu 12](#_Toc396733231)

[3.5. Institucionālā struktūra 13](#_Toc396733232)

[3.6. Uzraudzība un novērtēšana 13](#_Toc396733233)

[3.7. Tehniskā palīdzība 14](#_Toc396733234)

[4. Ieinteresēto pušu iesaiste 15](#_Toc396733235)

[5. Finanšu plāns 16](#_Toc396733236)

[5.1. Darbības programmas finanšu plāns, norādot Fonda gada saistības un atbilstošo valsts līdzfinansējumu darbības programmā (EUR) 16](#_Toc396733237)

[5.2. Finanšu plāns, kurā norādītas darbības programmas atbalsta kopējās finanšu apropriācijas par katru risinātās materiālās nenodrošinātības veidu, kā arī attiecīgi papildpasākumi (EUR) 16](#_Toc396733238)

# Izmantotie saīsinājumi

DP Darbības programma pārtikas un pamata materiālās palīdzības sniegšanai vistrūcīgākajām personām 2014.-2020.gada plānošanas periodā

EK Eiropas Komisija

ES Eiropas Savienība

ESF Eiropas Sociālais fonds

ES fondi Eiropas Reģionālās attīstības fonds, Eiropas Sociālais fonds, Kohēzijas fonds, Eiropas Lauksaimniecības fonds lauku attīstībai un Eiropas Jūrlietu un zivsaimniecības fonds

ES KP fondi Eiropas Reģionālās attīstības fonds, Eiropas Sociālais fonds, Kohēzijas fonds

Fonda regula Eiropas Parlamenta un Padomes 2014.gada 11.marta regula (ES) Nr.223/2014 par Eiropas Atbalsta fondu vistrūcīgākajām personām

Fonds Eiropas Atbalsta fonds vistrūcīgākajām personām

SIF Sabiedrības integrācijas fonds

# Identifikācija

1. Dalībvalsts: Latvijas Republika
2. Darbības programmas (turpmāk- DP) nosaukums: Darbības programma pārtikas un pamata materiālās palīdzības sniegšanai vistrūcīgākajām personām 2014.-2020.gada plānošanas periodā
3. CCI Nr. 2014LV05FMOP001

# Darbības programmas stratēģija

##  Situācijas apraksts

1. Latvijā ir viens no visaugstākajiem dziļas materiālās nenodrošinātības rādītājiem ES- 2012.gadā izteikti materiāli nenodrošināti bija 24% Latvijas iedzīvotāju[[1]](#footnote-1). 47,4% iedzīvotāju, kuru ienākumi ir zemāki par nabadzības riska slieksni, 2012.gadā nevarēja atļauties ēst gaļu, putnu gaļu vai zivis katru otro dienu[[2]](#footnote-2).
2. Augstākais nabadzības risks vairāku gadu garumā ir nepilnajās un daudzbērnu ģimenēs, kā arī vienas personas mājsaimniecībās. 2012.gadā nabadzības riska indekss nepilnajās ģimenēs bija 38,3%, daudzbērnu ģimenēs (trīs un vairāk bērnu, ko audzina divi pieaugušie)– 32,6% un vienas personas mājsaimniecībās – 31,3%, kamēr vidēji šis rādītājs sasniedza 19,4%. Nabadzības rādītāju analīze pēc vecuma grupām apliecina, ka 2012.gadā nabadzības riskam visvairāk bija pakļauti bērni (23,4%), īpaši, vecuma grupā 12-17 gadi, kur nabadzības riska indekss 2012.gadā sasniedza vēsturiski augstāko līmeni- 30,8% (zēniem- 31,8%, meitenēm- 29,7%)[[3]](#footnote-3).
3. Labklājības ministrijas apkopotie dati par trūcīgajām personām[[4]](#footnote-4) un pašvaldību sociālo pabalstu saņēmējiem norāda uz iedzīvotāju skaitu, kam ir īpaši apgrūtināta pamatvajadzību apmierināšana. 2013.gada laikā trūcīgas personas statuss tika piešķirts 134 397 personām, t.sk. 46334 bērniem (34,5%). Savukārt dažādus pašvaldības sociālās palīdzības pabalstus pēc ienākumu testēšanas 2013.gadā saņēma 116 951 ģimene ar kopējo personu skaitu tajās 235 094[[5]](#footnote-5).
4. ES Padomes 2012.-2014.gadā sniegtie ieteikumi Latvijai prasa reformēt sociālo palīdzību, lai paaugstinātu sociālās aizsardzības efektivitāti, 2012. un 2013.gadā īpaši uzsverot nepieciešamību mazināt bērnu nabadzību. 2013.gadā galvenais rīcības virziens nabadzības un sociālās atstumtības mazināšanai bija ienākumu līmeņa un valsts materiālā atbalsta paaugstināšana noteiktām nabadzības un sociālās atstumtības riskam pakļautajām iedzīvotāju grupām, primāri – ģimenēm ar bērniem, personām ar invaliditāti.
5. Kopš 2006.gada Latvija piedalās EK pārtikas izdalīšanas programmā vistrūcīgākajām personām[[6]](#footnote-6). Saskaņā ar Zemkopības ministrijas datiem, gada laikā pārtikas produktu komplektus saņem ap 150 tūkstošiem iedzīvotāju. Pieauga arī programmas īstenošanai novirzītais finansējuma apmērs, no 197 tūkst. latu 2006.gadā līdz 3,66 miljoniem latu (5,2 milj. *euro*) 2013.gadā no Eiropas Lauksaimniecības garantiju fonda[[7]](#footnote-7). Kaut arī pārtikas produktu izdalīšana vistrūcīgākajiem iedzīvotājiem dažas reizes gadā nevar redzami mazināt kopējo dziļas materiālās nenodrošinātības rādītāju, tomēr var atvieglot vistrūcīgāko iedzīvotāju un mājsaimniecību budžeta slogu, vienlaikus sniedzot ieguldījumu līdzsvarota uztura nodrošināšanai. Nemainīgi augstais dziļas materiālās nenodrošinātības rādītājs pamato nepieciešamību turpināt pārtikas nodrošināšanas aktivitātes vistrūcīgākajiem iedzīvotājiem, izmantojot šim mērķim Fonda finansējumu indikatīvi 2013.gadam piešķirtā ES finansējuma apmērā.
6. Ievērojot šajā sadaļā sniegto situācijas analīzi, Latvijas līdzšinējo dalību EK pārtikas izdalīšanas programmā vistrūcīgākajām personām, kā arī konsultācijas ar ieinteresētajām pusēm, DP **mērķis** ir- mazināt nenodrošinātību ar pārtiku un mājsaimniecību ar bērniem materiālo nenodrošinātību, vienlaikus mazinot vistrūcīgāko iedzīvotāju sociālo atstumtību.
7. Mērķa sasniegšanai DP paredz atbalstīt šādu materiālās nenodrošinātības veidu risināšanu, atbilstoši nākamajās sadaļās sniegtajam ieviešanas aprakstam:
* Nenodrošinātība ar pārtiku,
* Mājsaimniecību ar bērniem materiālā nenodrošinātība.

## Nenodrošinātība ar pārtiku

* + 1. Apraksts
1. Mērķa grupa: zemu ienākumu mājsaimniecības, kurām ir apgrūtināta pamatvajadzību apmierināšana. Vistrūcīgāko personu kritērijus nosaka 3.1.sadaļā noteiktajā kārtībā.
2. Optimālā produktu klāsta noteikšanā tiks ievērota katra produkta uzturvērtība, tā atbilstība veselīgam uzturam un piemērotība izdalīšanai, produkta derīguma termiņa ilgums, apstāklis, ka to uzglabāšanai nav nepieciešams speciāls temperatūras režīms, kā arī iespējamais produktu pagatavošanas veids. Produktu klāsts tiks apspriests ar labdarības organizācijām, tai skaitā vērtējot galasaņēmēju izteiktās vēlmes, un saskaņots ar atbildīgajām nozaru ministrijām par pārtikas un sabiedrības veselības jomu.
3. **Pārtikas iegādi** nodrošinās Sabiedrības integrācijas fonds[[8]](#footnote-8) (turpmāk – SIF). SIF ir pieredze ārvalstu finanšu instrumentu projektu ieviešanā un publisko iepirkumu veikšanā, plaša sadarbības pieredze ar nevalstiskajām organizācijām sociālās integrācijas mērķu īstenošanā. SIF organizēs pārtikas iegādi (jau safasētos komplektos), iepirkuma līgumā paredzot pārtikas nogādāšanu uz partnerorganizāciju noliktavām. Tādējādi samazināsies neatbilstoši veiktu izdevumu risks un administratīvais slogs partnerorganizācijām, kurām nebūs jāveic pārtikas iegāde un fasēšana.
4. Savukārt **pārtikas paku izdalīšanu** visā Latvijā- indikatīvi 450 izdales vietās- nodrošinās partnerorganizācijas. Paredzēts, ka piegādātājs nodrošinās pārtikas nogādāšanu līdz katrai no izdales vietām. Vienlaikus netiek izslēgti gadījumi, kad partnerorganizācija var organizēt pārtikas tālāku transportēšanu uz citām izdales vietām, lai labāk sasniegtu DP mērķa grupu. Pārtikas izdali partnerorganizācija var veikt šādos veidos:
	1. izdales vietā - partnerorganizācijas izvēlētās higiēnas prasībām atbilstošās telpas, tās nomājot vai vienojoties ar telpu īpašnieku par telpu izmantošanu pārtikas paku dalīšanai vistrūcīgākajiem iedzīvotājiem,
	2. partnerorganizācija var pārtikas pakas nogādāt vistrūcīgāko personu dzīvesvietā, ja personu nokļūšana izdales vietā ir apgrūtināta (piemēram, augsti ceļa izdevumi, nav pieejams sabiedriskais transports, pārvietošanās grūtības)[[9]](#footnote-9),
	3. gadījumos, kad partnerorganizācijas vai tās sadarbības organizācijas pārziņā ir zupas virtuves pakalpojumu sniegšana, tā varēs DP ietvaros saņemtos pārtikas produktus izmantot maltīšu pagatavošanai zupas virtuvē.
5. Partnerorganizācijas īstenotiem papildpasākumiem tiek paredzēts DP finansējums. Indikatīvie papildpasākumi – konsultācijas par līdzsvarotu uzturu un maltīšu pagatavošanu, padomi par mājsaimniecības budžeta pārvaldību, informēšana un konsultācijas par valsts un pašvaldību pakalpojumu saņemšanu, kā arī Eiropas Savienības līdzfinansēto projektu, īpaši, Eiropas Sociālā fonda, ietvaros pieejamiem pakalpojumiem personu sociālajai iekļaušanai, palīdzība sadzīves pamatprasmju apguvē (piem. kā gatavot ēst, mazgāt veļu, tīrīt māju, aprūpēt bērnu, rīkoties ar naudu utml.). Partnerorganizāciju īstenotie papildpasākumi saturiski var atšķirties, ņemot vērā organizācijas rīcībā esošos fiziskos resursus, reģionu īpatnības un lauku un pilsētu atšķirības. Partnerorganizācija papildpasākumus īsteno pati vai nodrošina to īstenošanu, slēdzot līgumu ar pakalpojumu sniedzēju.
6. Partnerorganizācija papildpasākumus var organizēt gan partnerorganizācijas izvēlētās telpās, nodrošinot telpu un pasākumu pieejamību mērķa grupai, gan vistrūcīgāko personu dzīvesvietā, ievērojot mērķa grupas vajadzības.
	* 1. Valsts shēmas
7. Atbilstoši Latvijā izveidotajai sociālās drošības sistēmai, ģimenes vai personas, kurām finanšu līdzekļi ir nepietiekami ikdienas vajadzību nodrošināšanai, pēc palīdzības vēršas pašvaldībā. Pašvaldības sociālais dienests izvērtē personas vai ģimenes ienākumus un materiālo stāvokli un no pašvaldības līdzekļiem sniedz atbalstu pamatvajadzību apmierināšanai, kā arī veicina personu līdzdarbību un iesaistīšanos savas situācijas uzlabošanā. Ja ir apmierināts pamatots pašvaldības iedzīvotāju pieprasījums pēc garantētā minimālā ienākuma pabalsta un dzīvokļa pabalsta, pašvaldība, izvērtējot ģimenes ienākumus, ir tiesīga no pašvaldības līdzekļiem izmaksāt arī citus pabalstus pamatvajadzību apmierināšanai.
8. Gadījumos, kad pašvaldības sniegtā palīdzība ir nepietiekoša vai ģimene ir saņēmusi atteikumu, nereti ģimenei palīdzību sniedz dažādas labdarības organizācijas. Tādējādi DP ietvaros sniegtais atbalsts papildinās pašvaldību sniegto atbalstu vistrūcīgāko iedzīvotāju pamatvajadzību apmierināšanai, kā arī pārtikas atbalstu, ko sniedz labdarības organizācijas.
9. Lai arī valstī un atsevišķās pašvaldībās tiek sniegta pārtikas palīdzība, to finansējot no privāto ziedojumu līdzekļiem un/vai pašvaldību budžetiem, ārpus DP pieejamais atbalsts nenodrošinātības ar pārtiku mazināšanai ir neliels un teritoriālā aptvēruma ziņā- fragmentārs. Piemēram, pārtikas banka „Paēdušai Latvijai” mēnesī izdala 400-500 pārtikas pakas 30 izdales vietās, kamēr DP paredzētais finansējums ļautu izdalīt līdz pat 100 tūkst. pārtikas komplektu visā Latvijas teritorijā, tai skaitā aizsniedzot attālu lauku teritoriju trūcīgākos iedzīvotājus, kuriem nav pieejama labdarības organizāciju sniegtā palīdzība un pašvaldību līdzfinansēto zupas virtuvju pakalpojumi. Kopumā pārtikas atbalstam un ar to saistītajiem papildpasākumiem DP paredz novirzīt indikatīvi 36,4 miljonus *euro* publiskā finansējuma, tādējādi nodrošinot 2013.gadā piešķirtajam atbalstam salīdzināmu finansējuma līmeni arī pēc 2014.gada.

## Mājsaimniecību ar bērniem materiālā nenodrošinātība

* + 1. Apraksts
1. Mērķa grupa: zemu ienākumu mājsaimniecības ar apgādībā esošiem bērniem, kritērijus nosakot 3.1.sadaļā noteiktajā kārtībā.
2. Labvēlīga vide un materiālais nodrošinājums bērna attīstībai ir būtisks, jo ierobežotu finanšu līdzekļu rezultātā bērni tiek pakļauti ievērojami lielākam stresam un negatīviem ietekmes riskiem. Pamata materiālā palīdzība var sekmēt bērna pašaprūpes iemaņu attīstību, personīgās higiēnas ievērošanu, vienlaicīgi stiprinot bērna pašvērtējumu turpmākai socializācijai sabiedrībā. Apspriežoties ar partneriem par iespējamo pamata materiālās palīdzības saturu, ko DP varētu nodrošināt mājsaimniecību ar bērniem materiālās nenodrošinātības risināšanai, atbalstīta ir **higiēnas preču nodrošināšana** (piemēram, ziepes, šampūns, zobu pasta, zobu birste u.c.) un saimniecības preces ģimenei (piemēram, veļas mazgāšanas līdzeklis, trauku mazgāšanas līdzeklis).
3. Vecāku ierobežotie finansiālie līdzekļi var būt iemesls, kura dēļ bērni nevēlas apmeklēt skolu, regulāri kavē vai pat pamet to. 2014.gadā Izglītības un zinātnes ministrija veiks izvērtējumu par iemesliem, kas izskaidro priekšlaicīgu skolas pamešanu, tai skaitā vērtējot ģimenes materiālā stāvokļa ietekmi uz skolas neapmeklēšanu. Izvērtējuma rezultāti pamatos tālākos valsts budžeta, ESF un Fonda ieguldījumus priekšlaicīgas skolas pamešanas rādītāju samazināšanai. Izvērtējuma rezultātu kontekstā var tikt rosināts arī mērķēts DP atbalsts **individuālo mācību piederumu nodrošināšanai** (piemēram, kancelejas piederumi, skolas soma, materiāli, kurus izmantojot mācību procesā skolēns rada priekšmetu vai produktu savām vajadzībām u.c.) izglītojamiem zemu ienākumu ģimenēs. Demarkācija ar ESF tiks nodrošināta pēc atbalstāmām darbībām. Proti, DP var atbalstīt tikai individuālos mācību piederumus, kas paredzēti izglītojamā personiskai lietošanai un kas savu materiālo iespēju robežās būtu jānodrošina izglītojamā vecākiem. DP neparedz atbalstu mācību un papildu literatūras, uzskates līdzekļu, didaktisko spēļu, digitālo mācību līdzekļu un resursu, izdales materiālu, mācību tehnisko līdzekļu, mācību materiālu, iekārtu un aprīkojuma nodrošināšanai.
4. SIF organizēs materiālās palīdzības iegādi un nogādāšanu partnerorganizāciju izdales vietās. Paredzēts, ka piegādātājs nodrošinās materiālās palīdzības nogādāšanu līdz katrai no izdales vietām. Vienlaikus netiek izslēgti gadījumi, kad partnerorganizācija var organizēt tālāku materiālās palīdzības transportēšanu uz citām izdales vietām, lai labāk sasniegtu DP mērķa grupu.
5. Pamata materiālās palīdzības izdalīšanu partnerorganizācijas varēs veikt:
	1. izdales vietā, kas var atrasties partnerorganizācijas telpās vai partnerorganizācija tās var nomāt vai vienoties ar telpu īpašnieku par telpu izmantošanu pamata materiālās palīdzības izdalīšanai,
	2. individuālos mācību piederumus var izdalīt izglītības iestādē, ja tā piekritusi sadarbībai ar partnerorganizāciju vai pati piedalās Fonda īstenošanā kā partnerorganizācija. Ja palīdzības izsniegšana notiek izglītības iestādē, papildpasākumu īstenošana nav obligāta.
	3. partnerorganizācija var materiālo palīdzību nogādāt mērķa grupas dzīvesvietā, īpaši, ja personu nokļūšana izdales vietā ir apgrūtināta (piemēram, augsti ceļa izdevumi, nav pieejams sabiedriskais transports, pārvietošanās grūtības)[[10]](#footnote-10).
6. Partnerorganizācija saņems DP finansējumu par to īstenotiem papildpasākumiem. Indikatīvie papildpasākumi ietvers atbalstu ģimenēm ar bērniem, piemēram, palīdzību sadzīves pamatprasmju apguvē (piem. kā gatavot ēst, mazgāt veļu, tīrīt māju, aprūpēt bērnu, rīkoties ar naudu utml.), informēšanu un konsultācijas par valsts un pašvaldību pakalpojumu saņemšanu, kā arī ES līdzfinansēto projektu, īpaši, ESF projektu ietvaros pieejamiem pakalpojumiem, jo īpaši, izglītības jomā.
7. Partnerorganizācija papildpasākumus var organizēt gan partnerorganizācijas izvēlētās telpās, nodrošinot telpu un pasākumu pieejamību mērķa grupai, gan vistrūcīgāko personu dzīvesvietā, ievērojot mērķa grupas vajadzības.
	* 1. Valsts shēmas
8. Atbilstoši Latvijā izveidotajai sociālās drošības sistēmai[[11]](#footnote-11), ģimenes vai personas, kurām finanšu līdzekļi ir nepietiekami ikdienas vajadzību nodrošināšanai, pēc palīdzības vēršas pašvaldībā. Pašvaldības sociālais dienests izvērtē personas vai ģimenes ienākumus un materiālo stāvokli un no pašvaldības līdzekļiem sniedz atbalstu pamatvajadzību apmierināšanai, kā arī veicina personu līdzdarbību un iesaistīšanos savas situācijas uzlabošanā. Ja ir apmierināts pamatots pašvaldības iedzīvotāju pieprasījums pēc garantētā minimālā ienākuma pabalsta[[12]](#footnote-12) un dzīvokļa pabalsta, pašvaldība, izvērtējot ģimenes (personas) ienākumus, ir tiesīga no pašvaldības līdzekļiem izmaksāt arī citus pabalstus (veselības aprūpes pakalpojumu apmaksai, obligātajai izglītībai u.c.) ģimenes pamatvajadzību apmierināšanai. Gadījumos, kad pašvaldības sniegtā palīdzība ir nepietiekoša vai ģimene ir saņēmusi atteikumu, nereti ģimene palīdzību meklē dažādās labdarības organizācijās[[13]](#footnote-13).
9. Tādējādi DP ietvaros sniegtais atbalsts papildinās pašvaldību sniegto atbalstu vistrūcīgāko iedzīvotāju pamatvajadzību apmierināšanai, kā arī atbalstu, ko sniedz labdarības organizācijas.

## Cita informācija

1. Labklājības ministrijas uzdevumā SIA „GfK Custom Research Baltic” 2013.gada decembrī veica sākotnējo izvērtējumu „Trūcīgo mājsaimniecību ar bērniem raksturojums”. Tika secināts, ka absolūti lielākā daļa mājsaimniecību trūcīgā statusu saņem atkārtoti, vairāk kā pusē (57%) no mājsaimniecībām bērnu audzina viens vecāks, 55% mājsaimniecību darbspējīgā vecuma personas ir bez darba, mājsaimniecības visbiežāk saņem šādu pašvaldību sociālo palīdzību – dzīvokļa pabalsts (58%), pārtikas pakas (55%), pabalsts garantētā minimālā ienākumu līmeņa nodrošināšanai (42%).[[14]](#footnote-14)
2. DP īstenošanas rezultātā Fonda līdzfinansēto pārtikas palīdzību plānots sniegt **indikatīvi 98 tūkstošiem vistrūcīgāko personu gadā**[[15]](#footnote-15), paredzot palīdzības sniegšanu indikatīvi sešas reizes gadā.[[16]](#footnote-16)
3. Finansējuma koncentrācija pārtikas atbalsta sniegšanai pamatota ar apsvērumu, ka pārtika (ēdiens) ir cilvēka pamatvajadzību hierarhijas pamatā. Konsultācijās ar labdarības organizācijām un pašvaldību sociālajiem dienestiem noraidīta iespēja Fonda finansējumu novirzīt apģērba un/vai apavu iegādei, ņemot vērā pietiekamu nodrošinājumu ar ziedoto apģērbu un apaviem, kā arī resursu ietilpīgu palīdzības administrēšanu individualizētas palīdzības gadījumā. Plānojot Fonda atbalstu pārtikas nodrošināšanai, ņemta vērā Latvijas līdzšinējā dalība EK pārtikas izdalīšanas programmā vistrūcīgākajām personām, un sabiedrības atbalsts šāda veida palīdzības formas saglabāšanai vai pārejas perioda nodrošināšanai pirms lēmuma par pārtikas palīdzības izbeigšanu vai būtisku samazināšanu.
4. Bērnu materiālās nenodrošinātības risināšanai un ar to saistītajiem papildpasākumiem DP 2014.-2020.gada plānošanas periodā paredz novirzīt indikatīvi 9,45 miljonus *euro* publiskā finansējuma, **plānojot sasniegt indikatīvi 49 tūkstošus bērnu un ģimeņu gadā[[17]](#footnote-17)**.
5. Sociālās drošības sistēmas pilnveidei Latvija ir izvirzījusi uzdevumu[[18]](#footnote-18) noteikt valstī vienotu minimālo ienākumu slieksni, uzlabot sociālās palīdzības sistēmas mērķējumu un pārklājumu, izveidot efektīvāku pāreju uz nodarbinātību un sagatavot priekšlikumus pabalstu izdevumu restrukturizācijai vai apmēru pārskatīšanai. Sociālās drošības sistēmas pilnveides rezultātā un uzlabojoties valsts sociāli ekonomiskajai situācijai, nepieciešamībai pēc publisko resursu novirzīšanas pārtikas palīdzībai būtu pakāpeniski jāsamazinās laikā līdz 2020.gadam.

# Darbības programmas īstenošana

## 3.1. Vistrūcīgāko personu identifikācija

1. Kritērijus vistrūcīgāko personu identifikācijai, kas tiesīgas saņemt Fonda līdzfinansēto palīdzību, ierosinās Labklājības ministrija, izvērtējot tās rīcībā esošo informāciju un aktuālos statistikas datus par iedzīvotājiem, kuru ienākumi ir nepietiekami pamatvajadzību apmierināšanai un kuri saņem pašvaldību sociālo palīdzību, iedzīvotājiem, kuru ienākumi ir zemāki par valstī noteikto minimālo ienākumu līmeni vai kuriem piešķirts trūcīgas vai maznodrošinātas personas statuss. Atsevišķi kritēriji tiks ierosināti zemu ienākumu mājsaimniecību identificēšanai, kas tiesīgas saņemt pārtikas atbalstu, un zemu ienākumu mājsaimniecību ar bērniem identificēšanai, kas tiesīgas saņemt pamata materiālo palīdzību šās DP ietvaros.
2. Kritērijus Fonda līdzfinansētās palīdzības saņemšanai definē nacionāla līmeņa ārējā normatīvajā aktā- Ministru kabineta noteikumos Fonda ieviešanas jomā, pēc iespējas izmantojot jau darbojošos mehānismus un nepalielinot administratīvo slogu DP īstenošanā iesaistītajām pašvaldību iestādēm un labdarības organizācijām. Labklājības ministrija konsultēsies par galasaņēmēju atbilstības kritēriju noteikšanu ar partneriem un ieinteresētajām pusēm, Ministru kabineta noteiktā kārtībā saskaņojot MK noteikumu projektu, un paredzot gan rakstisku atzinumu sniegšanu par priekšlikumu, gan saskaņošanas sanāksmes.
3. Pašvaldību sociālie dienesti jau šobrīd vērtē personas (mājsaimniecības) ienākumu un materiālā stāvokļa līmeni saskaņā ar normatīvajiem aktiem sociālo pakalpojumu un sociālās palīdzības jomā un izsniedz izziņu par personas atbilstību trūcīgas vai maznodrošinātas personas (mājsaimniecības) statusam. Tādējādi šīs izziņas izmantošana, lai saņemtu Fonda līdzfinansēto palīdzību, neradītu papildu administratīvo slogu. Savukārt gadījumos, kad persona (mājsaimniecība) formāli neatbilst trūcīgas vai maznodrošinātas personas (mājsaimniecības) statusa piešķiršanai, un/vai ģimene vai atsevišķi dzīvojoša persona ir nonākusi krīzes situācijā, pašvaldības sociālais dienests var sniegt izziņu, norādot, ka personai ir nepieciešama tūlītēja palīdzība ārkārtas situācijas risināšanai.
4. Lai ņemtu vērā sociāli ekonomiskās situācijas izmaiņas, kā arī DP īstenošanas gaitu un novērtēšanas rezultātus, Labklājības ministrija reizi gadā pārskatīs mērķa grupas kritēriju atbilstību situācijai, ievērojot iepriekš noteikto konsultēšanās un lēmuma paziņošanas kārtību, lai nodrošinātu mērķētas Fonda palīdzības sniegšanu vistrūcīgākajām personām.

## 3.2. Darbību atlase

1. DP mērķu sasniegšanu nodrošinās sekojoši darbību veidi:
	1. Pārtikas un/vai pamata materiālās palīdzības iegāde un transportēšana uz partnerorganizāciju noliktavām (turpmāk- A darbības). A darbību atlasi organizē, ievērojot normatīvos aktus publisko iepirkumu jomā un katra A darbība aptver noteiktu laika periodu (12 līdz 36 mēnešus);
	2. Pārtikas un/vai pamata materiālās palīdzības izdalīšana vistrūcīgākajām personām, attiecīgos gadījumos to apvienojot ar papildpasākumu īstenošanu (turpmāk- B darbības);
	3. Tehniskās palīdzības darbības, atbilstoši Fonda regulas 27.panta ceturtajai daļai (turpmāk- TP darbības). TP darbību atlasi organizē vienu reizi DP īstenošanas laikā.
2. Visiem darbību veidiem piemēro šādus kopējos kritērijus:
	1. Darbība atbilst attiecināmības noteikumiem, kas noteikti Fonda regulas 22.panta otrajā, trešajā un ceturtajā daļā, 23.panta pirmajā, piektajā un sestajā daļā, 26.panta otrajā daļā (izņemot TP), 26.panta trešajā daļā (piemēro TP) un 26.panta ceturtajā daļā,
	2. Darbības īstenošanā ievēroti Fonda regulas 5.panta 11., 12., 13. un 14.daļā noteiktie principi.
3. A darbību atlasē piemēro šādus specifiskos kritērijus:
	1. darbība atbilst Fonda atbalsta jomai un DP noteiktajam attiecīgajam materiālās nenodrošinātības veidam, nodrošinot pārtikas vai pamata materiālās palīdzības piegādi uz visām izdales vietām Latvijā,
	2. piedāvājuma saimnieciskais izdevīgums.
4. Specifiskie kritēriji, ko piemēro B darbību atlasei, ir norādīti DP 3.3.sadaļā „Partnerorganizāciju atlase”.
5. Specifiskais kritērijs, ko piemēro TP darbību atlasei- darbība atbilst Fonda regulas 27.panta 4.daļā noteiktajām funkcijām un DP noteiktajām iestāžu atbildībām.

## 3.3. Partnerorganizāciju atlase

1. Partnerorganizāciju atlasē ņem vērā šajā sadaļā norādītos atbilstības un kvalitātes vērtēšanas kritērijus. Papildus piemēro kopējos darbību atlases kritērijus, kas norādīti DP 3.2.sadaļā.
2. Atbilstības kritēriji:
	1. partnerorganizācijas statuss atbilst vienam no zemāk minētajiem:
		1. organizācija ir reģistrēta atbilstoši biedrību un nodibinājumu vai reliģisko organizāciju statusu reglamentējošo normatīvo aktu prasībām, un tās darbības veids beidzamos 12 mēnešus ir bijis labdarība vai sociāli mazaizsargāto personu grupu sociālās labklājības celšana, VAI
		2. uz partnerorganizācijas statusu pretendē pašvaldība vai tās iestāde;
	2. organizācijai ir administratīva, finansiāla un darbības spēja, lai nodrošinātu:
		1. pārtikas un/vai citas pamata materiālās palīdzības drošu uzglabāšanu un izdalīšanu vistrūcīgākajām personām, kas ir tiesīgas attiecīgo palīdzību saņemt,
		2. papildpasākumu īstenošanu, izņemot gadījumus, kad individuālos mācību piederumus izdala izglītības iestādēs,
		3. ar Fonda īstenošanu saistīto informācijas un publicitātes, uzraudzības un novērtēšanas prasību ievērošanu un izpildi.
3. Kvalitātes vērtēšanas kritēriji:
	* 1. organizācijas pieredzes ilgums labdarības un sociāli mazaizsargāto personu grupu, kas atbilst DP mērķa grupai, sociālās labklājības celšanā;
		2. organizācijas pieredzes ilgums publiskā finansējuma (ES, valsts vai pašvaldību) apsaimniekošanā;
		3. organizācijas teritoriālais pārklājums.
4. Partnerorganizāciju atlasi pārtikas izdalīšanas veikšanai organizē DP īstenošanas sākumā. Papildu partnerorganizāciju atlasi var organizēt, lai veiktu individuālo mācību piederumu izdalīšanu, kā arī lai nodrošinātu palīdzības izdalīšanu visā valsts teritorijā, arī gadījumos, ja kāda partnerorganizācija pārtrauc dalību DP īstenošanā.
5. Partnerorganizāciju atlases nolikumā iekļauj partnerorganizācijas iesnieguma noformēšanas un iesniegšanas prasības.

## 3.4. Papildināmība ar Eiropas Sociālo fondu

1. ESF līdzfinansētā darbības programma „Izaugsme un nodarbinātība”[[19]](#footnote-19) 2014.-2020.gada plānošanas periodam izvirza atsevišķus specifiskos atbalsta mērķus, kuru ietvaros paredzēts atbalsts trūcīgām un maznodrošinātām personām, kas vienlaikus var būt arī Fonda mērķa grupa, piemēram, „Uzlabot pieejamību veselības veicināšanas un slimību profilakses pakalpojumiem, jo īpaši, nabadzības un sociālās atstumtības riskam pakļautajiem iedzīvotājiem”.
2. Papildus, Fonda mērķa grupas situāciju ietekmēs arī plānotais ESF atbalsts sociālo dienestu darba efektivitātes un darbinieku profesionalitātes paaugstināšanai, t.sk. izstrādājot un ieviešot pieejas darbam ar aktuālām sociālo dienestu klientu mērķgrupām (piem., ilgstošiem sociālās palīdzības saņēmējiem darbspējas vecumā; ģimenēm ar bērniem; jauniešiem, kuri nemācās, nestrādā, ar uzvedības traucējumiem, trūkst pamatprasmes neatkarīgai dzīvei; no ieslodzījuma vietām atbrīvotām personām; nepilngadīgiem/ jaunajiem vecāki, kuriem pazeminātas bērna aprūpes prasmes).
3. Vadošā iestāde un starpniekstruktūra īstenos pasākumus DP plānošanas, ieviešanas un uzraudzības posmos, lai novērstu darbību dubultās finansēšanas risku no Fonda un ESF. Demarkācija ar ESF tiks nodrošināta pēc atbalstāmām darbībām, un Fonda finansējums netiks piešķirts darbībām, ko atbalsta ESF. Labklājības ministrija, kā Fonda vadošā iestāde un ESF atbildīgā iestāde, 2007.-2013.gada plānošanas perioda Eiropas Savienības struktūrfondu un Kohēzijas fonda Uzraudzības komitejas un 2014.-2020.gada plānošanas perioda Eiropas Savienības struktūrfondu un Kohēzijas fonda Uzraudzības komitejas locekle, nodrošinās informācijas apmaiņu par ESF plānoto atbalstu jomās, kur nodrošināma atbalsta papildinātība un demarkācija ar šajā DP plānoto atbalstu.
4. Fonda pārvaldībā iesaistīto iestāžu uzdevums būs nodrošināt partnerorganizācijas ar aktuālu informāciju par ESF līdzfinansētajiem projektiem, pasākumiem un pakalpojumiem, kas pieejami Fonda mērķa grupai, iespējami tuvu dzīvesvietai, lai partnerorganizācijas informētu par šīm iespējām pārtikas un pamata materiālās palīdzības saņēmējus, tādējādi veicinot personu sociālo iekļaušanu.
5. 2014.-2020.gada plānošanas periodā Finanšu ministrija kā par Partnerības līgumu atbildīgā institūcija izveidos vadības grupu, kas uzraudzīs Partnerības līgumā norādīto darbības programmu savstarpējo koordināciju attiecībā uz plānotajiem ieguldījumiem, kā arī ES fondu koordināciju ar citām programmām, t.sk. ar Eiropas Atbalsta fonda vistrūcīgākajām personām ietvaros plānotajiem ieguldījumiem[[20]](#footnote-20).

## 3.5. Institucionālā struktūra

1. Fonda pārvaldību un kontroli nodrošinās šādas institūcijas:
	1. **vadošās iestādes** funkcijas pilda Labklājības ministrija, atsevišķu vadošās iestādes funkciju izpildi deleģējot starpniekstruktūrai – Sabiedrības integrācijas fondam,
	2. **revīzijas iestāde**, kuras funkcijas pilda Finanšu ministrijas Eiropas Savienības fondu revīzijas departaments, kas revīzijas iestādes funkcijas veic arī ES KP fondu darbības programmām,
	3. **sertifikācijas iestāde**, kuras funkcijas pilda Labklājības ministrija,
	4. iestāde, kurai EK veiks maksājumus – Valsts kase.

## 3.6. Uzraudzība un novērtēšana

1. Fonda uzraudzībai nepieciešamo datu uzkrāšanas vajadzībām tiks izveidota informācijas sistēma. Sistēma tiks veidota uz jau funkcionējošas SIF projektu vadības informācijas sistēmas bāzes, to papildinot ar jaunu moduli. SIF informācijas sistēma veidota, izmantojot *web* servera tehnoloģijas, un sistēmā datus var ievadīt gan iekšējie, gan ārējie lietotāji.
2. Finansējuma saņēmējiem un partnerorganizācijām noteiktās ziņošanas prasības pamatā balstīsies uz EK deleģētajā aktā[[21]](#footnote-21) noteiktajām datu uzkrāšanas prasībām. Izvirzot ziņošanas prasības partnerorganizācijām, vadošā iestāde ņems vērā samērīguma principu un apstākli, ka partnerorganizācijām, kas izmanto brīvprātīgo darbu, var būt ierobežotas administratīvās spējas. Lai mazinātu administratīvo slogu finansējuma saņēmējiem un partnerorganizācijām, informāciju, ko tās iesniegs, izmantojot elektroniskās datu apmaiņas risinājumu, atkārtoti vairs nebūs jāiesniedz papīra dokumenta veidā.
3. DP uzraudzība balstīsies uz EK deleģētajā aktā noteikto kopējo rādītāju sarakstu[[22]](#footnote-22) (indikatīvi – iegādātās un izdalītās pārtikas un/vai pamata materiālās palīdzības daudzums, atbalstu saņēmušo personu vai mājsaimniecību skaits). Pārtikas un/vai pamata materiālās palīdzības galasaņēmēju personas datus nav paredzēts uzkrāt.
4. Kaut arī formāla Fonda uzraudzības komiteja netiks veidota, DP uzraudzībā un novērtēšanā vadošā iestāde ievēros partnerības principu, par gada īstenošanas ziņojumu projektiem apspriežoties ar ieinteresētajām personām, jo īpaši, pilsoniskās sabiedrības un pašvaldību pārstāvjiem. Ieinteresēto personu piezīmju kopsavilkumu vadošā iestāde pievienos EK iesniedzamajam ziņojumam.
5. Vadošā iestāde aicinās ieinteresētās personas piedalīties Fonda regulas 14.pantā noteiktajās pārskatīšanas sanāksmēs, ja vien šo personu līdzdalība nerada interešu konfliktu.
6. 2017. un 2022.gadā vadošā iestāde organizēs galīgo saņēmēju strukturētu apsekojumu, rezultātus izmantojot DP lietderības un efektivitātes novērtēšanai.

## 3.7. Tehniskā palīdzība

1. Latvija plāno 5% no DP kopā plānotajiem publiskā sektora izdevumiem izmantot kā tehniskās palīdzības finansējumu Fonda regulas 27.panta ceturtās daļas izpratnē.
2. Fonda pārvaldībā un kontrolē iesaistītās iestādes (vadošā iestāde, starpniekstruktūra, revīzijas iestāde, sertifikācijas iestāde) izmanto tehniskās palīdzības finansējumu, lai nodrošinātu Fonda regulā noteikto funkciju izpildi:
	1. sagatavošanās darbības Fonda ieviešanai- DP izstrāde, saskaņošana, ex-ante novērtējuma veikšana, ārējo un iekšējo normatīvo aktu, vadlīniju un procedūru izstrāde, pārvaldības un kontroles sistēmas apraksta izstrāde un atbilstības novērtēšana, dalība EK organizētos semināros un sanāksmēs, dalība EK deleģēto un ieviešanas aktu projektu izstrādē/ saskaņošanā. Sagatavošanās darbību izdevumi attiecināmi, ja tie atbalsta saņēmējam radušies un apmaksāti pēc 2013.gada 1.decembra.
	2. Fonda pārvaldība- darbību atlase, partnerorganizāciju atlase, informācijas, konsultāciju un, nepieciešamības gadījumā, apmācību nodrošināšana atbalsta saņēmējiem un partnerorganizācijām, DP grozījumu sagatavošana sociāli ekonomiskās situācijas izmaiņu gadījumā, ārējo un iekšējo normatīvo aktu, vadlīniju un procedūru pilnveide atbilstoši nepieciešamībai vai kontrolējošo iestāžu ieteikumiem;
	3. Fonda finanšu pārvaldība un kontroles – iekšējās kontroles vides prasību izpildes nepārtraukta nodrošināšana, risku pārvaldība un krāpšanas risku apkarošanas pasākumi, izdevumu attiecināmības pārbaude, revīzijas liecību nodrošināšana, pārvaldības deklarāciju un gada kopsavilkumu sagatavošana, maksājumu pieteikumu sagatavošana un apliecināšana, sistēmas auditu veikšana, deklarēto izdevumu un gada noslēguma kontu revīzija, revīzijas stratēģijas, atzinumu un kontroles ziņojumu sagatavošana, datorizētas izdevumu, maksājumu, atgūto un atgūstamo summu uzskaites nodrošināšana;
	4. uzraudzība un novērtēšana – datu reģistrēšana un datorizētas uzglabāšanas nodrošināšana par katru darbību, ikgadējo un noslēguma ziņojumu sagatavošana, deleģēto funkciju izpildes uzraudzība, DP lietderības un efektivitātes novērtēšana, galīgo saņēmēju strukturēta apsekojuma organizēšana;
	5. informēšana – informācijas nodrošināšana par Fonda atbalstītajiem pasākumiem, informāciju jo īpaši adresējot vistrūcīgākajām personām, sabiedrībai kopumā un plašsaziņas līdzekļiem.
3. Fonda tehniskās palīdzības finansējuma plānošanu pa gadiem un pa Fonda pārvaldībā un kontrolē iesaistītajām iestādēm koordinēs Fonda vadošā iestāde, ņemot vērā katrai iestādei noteiktās funkcijas, amatpersonām (darbiniekiem) noteikto mēnešalgu un prognozēto noslodzi. Lai nodrošinātu elastīgu un atbilstošu tehniskās palīdzības finansējuma plānošanu, plānots izmantot daļlaika noslodzes darba laika uzskaiti. Daļlaika noslodze ir iespējama darbiniekam, kura amata pienākumi vienā institūcijā ir saistīti ne tikai ar Fondu, bet arī ar ES fondu vai cita finansējuma administrēšanu vai īstenošanu, vai citām konkrētās iestādes funkcijām, izmaksājot atlīdzību no dažādiem finansējuma avotiem.
4. Fonda pārvaldībā un kontrolē iesaistītās iestādes nodrošina saņemtā un izmantotā tehniskās palīdzības finansējuma atsevišķu grāmatvedības uzskaiti vai piešķir darījumiem atbilstošu uzskaites kodu.

# Ieinteresēto pušu iesaiste

1. DP izstrādē iesaistījās un priekšlikumus sniedza nozaru ministrijas (Finanšu, Izglītības un zinātnes, Tieslietu, Veselības, Vides aizsardzības un reģionālās attīstības, Zemkopības), Pārresoru koordinācijas centrs, plānošanas reģioni, sociālie partneri- Latvijas Brīvo arodbiedrību savienība un Latvijas Darba devēju organizācija, 50 (no 119) pašvaldību sociālie dienesti (t.sk. Rīgas domes Labklājības departaments) un pašvaldības pārstāvošās organizācijas- Latvijas Lielo pilsētu asociācija un Latvijas Pašvaldību savienība, kā arī šādas labdarības organizācijas, citas biedrības un nodibinājumi, kā arī reliģiskās organizācijas:
	1. Biedrība "Diakonijas centrs Ventspilī",
	2. Biedrība „EAPN-Latvia” (Latvijas PretNabadzības tīkls),
	3. Biedrība Latvijas Samariešu apvienība,
	4. Biedrība Latvijas Sarkanais Krusts,
	5. Biedrība "Rīgas aktīvo senioru alianse RASA",
	6. Dagdas invalīdu brālība „NEMA”
	7. Evaņģēlisko kristiešu draudze „Zilais Krusts”,
	8. Ziedot.lv.
2. Nozīmīgāko ieguldījumu darbības programmas izstrādē sniedza konsultācijas ar EK pārtikas nodrošināšanas programmā vistrūcīgākajām personām iesaistītajām organizācijām (kā Zemkopības ministrija, Lauku atbalsta dienests, Latvijas Sarkanais Krusts, pašvaldību sociālie dienesti) un Pārtikas bankas „Paēdušai Latvijai” vadītāju- Latvijas Samariešu apvienību. Savukārt attiecībā uz Fonda institucionālās struktūras izveidi ņemti vērā Finanšu ministrijas, kā ES KP fondu vadošās iestādes un revīzijas iestādes, priekšlikumi.

# Finanšu plāns

## 5.1. Darbības programmas finanšu plāns, norādot Fonda gada saistības un atbilstošo valsts līdzfinansējumu darbības programmā (EUR)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|   | **Kopā** | 2014 | 2015 | 2016 | 2017 | 2018 | 2019 | 2020 |
| Fonds (a) | **41 024 469** | 5 518 282 | 5 628 647 | 5 741 220 | 5 856 045 | 5 973 165 | 6 092 629 | 6 214 481 |
| Valsts līdzfinansējums (b) | **7 239 613** | 973 814 | 993 291 | 1 013 157 | 1 033 420 | 1 054 088 | 1 075 170 | 1 096 673 |
| Publiskā sektora izdevumi (c) = (a) + (b) | **48 264 082** | 6 492 096 | 6 621 938 | 6 754 377 | 6 889 465 | 7 027 253 | 7 167 799 | 7 311 154 |
| Līdzfinansējuma likme (d) = (a) / (c) | **0,85** |  |  |  |  |  |  |  |

## 5.2. Finanšu plāns, kurā norādītas darbības programmas atbalsta kopējās finanšu apropriācijas par katru risinātās materiālās nenodrošinātības veidu, kā arī attiecīgi papildpasākumi (EUR)

|  |  |
| --- | --- |
| Materiālās palīdzības veids | Publiskā sektora izdevumi |
| **Kopā** | **48 264 082** |
| Tehniskā palīdzība  | 2 413 204 |
| **Nenodrošinātība ar pārtiku**  | **36 400 000** |
| t.sk. papildpasākumiem | 1 654 545 |
| **Mājsaimniecību ar bērniem materiālā nenodrošinātība** | **9 450 878** |
| t.sk. papildpasākumiem | 429 585 |

Labklājības ministrs U.Augulis

25.08.2014. 13:57

4653

S.Silova

67021577, sanita.silova@lm.gov.lv

1. CSP datubāze; MPG20. Dziļa materiālā nenodrošinātība (%); skatīts 23.04.2014. Datubāzē dati atspoguļoti par 2013.gadu, taču apsekojums veikts 2012.gadā, un tādējādi atspoguļo situāciju 2012.gadā. [↑](#footnote-ref-1)
2. CSP datubāze; MPG01. Iedzīvotāju īpatsvars, kas naudas trūkuma dēļ nevarēja atļauties segt atsevišķas izmaksas (%); skatīts 23.04.2014. [↑](#footnote-ref-2)
3. EUROSTAT datubāzes; skatīts 20.02.2014. Datubāzē dati atspoguļoti par 2013.gadu, taču apsekojums veikts 2012.gadā, un tādējādi atspoguļo situāciju 2012.gadā. [↑](#footnote-ref-3)
4. Saskaņā ar MK 30.03.2010. noteikumiem Nr.299, ģimeni (personu) atzīst par trūcīgu, ja tās vidējie ienākumi katram ģimenes loceklim mēnesī pēdējo triju mēnešu laikā nepārsniedz 128,06 euro. [↑](#footnote-ref-4)
5. Pārskati par sociālajiem pakalpojumiem un sociālo palīdzību novada/republikas pilsētas pašvaldībā 2013.gadā; pieejami: http://www.lm.gov.lv/text/2715 [↑](#footnote-ref-5)
6. Eiropas Parlamenta un Padomes 2012.gada 15.februāra Regula Nr.121/2012, ar ko Padomes Regulas (EK) Nr.1290/2005 un (EK) Nr.1234/2007 groza attiecībā uz pārtikas izdalīšanu vistrūcīgākajām personām Savienībā [↑](#footnote-ref-6)
7. Informācija par EK programmas īstenošanas gaitu pieejama MK 04.02.2014. rīkojuma Nr.51 „"Par Ministru kabineta 2006.gada 10.aprīļa rīkojuma Nr.238 "Par Latvijas līdzdalību Eiropas Komisijas programmas vistrūcīgākajām personām īstenošanā un starpinstitūciju atbildības sadalījumu" atzīšanu par spēku zaudējušu" anotācijā un tās pielikumā: http://www.mk.gov.lv/lv/mk/tap/?pid=40307847&mode=mk&date=2014-02-04 [↑](#footnote-ref-7)
8. http://likumi.lv/doc.php?id=26310 [↑](#footnote-ref-8)
9. Partnerorganizācijai ir pienākums nodrošināt papildpasākumu īstenošanu galasaņēmējiem, un tā nevar vienoties par pārtikas izdalīšanu ar citu organizāciju, kas nav partnerorganizācija. [↑](#footnote-ref-9)
10. Partnerorganizācijai ir pienākums nodrošināt papildpasākumu īstenošanu galasaņēmējiem, un tā nevar vienoties par palīdzības izdalīšanu ar citu organizāciju, kas nav partnerorganizācija. [↑](#footnote-ref-10)
11. Sociālo pakalpojumu un sociālās palīdzības likums, 32.-37.pants [↑](#footnote-ref-11)
12. Saskaņā ar MK 18.12.2012. noteikumiem Nr.913, garantētais minimālais ienākumu līmenis personai ir 49,80 euro mēnesī [↑](#footnote-ref-12)
13. Piemēram: <http://www.paedusailatvijai.lv/lv/par-projektu/>, [www.ziedot.lv](http://www.ziedot.lv) u.c. [↑](#footnote-ref-13)
14. Pieejams: http://www.lm.gov.lv/upload/petijumi/izvertejums\_trucigas.pdf [↑](#footnote-ref-14)
15. Saskaņā ar provizoriskajiem EU-SILC datiem, 2013.gadā Latvijā vairāk nekā 98 tūkstošiem mājsaimniecību mēneša ienākumi nepārsniedza 90 latu (128,05 euro) uz vienu personu. No tām 67,5 tūkst. bija 1-3 personu mājsaimniecības, 29,4 tūkst. 4-6 personu mājsaimniecības. [↑](#footnote-ref-15)
16. Saskaņā ar 5.2.sadaļā iekļauto finanšu plānu un aplēsē izmantotajām viena pārtikas komplekta indikatīvajām izmaksām- 8 euro apmērā, gadā tiktu iegādāti indikatīvi 590 tūkst. pārtikas komplektu jeb ap 98 tūkst. komplektu mēnesī. [↑](#footnote-ref-16)
17. Aplēse pamatota ar pieņēmumu, ka materiālās palīdzības izmaksas viena bērna atbalstam veido indikatīvi 25 EUR gadā. [↑](#footnote-ref-17)
18. MK 10.12.2013. prot. Nr.66 104.§ [↑](#footnote-ref-18)
19. http://polsis.mk.gov.lv/view.do?id=4660 [↑](#footnote-ref-19)
20. Informatīvais ziņojums par Eiropas Reģionālās attīstības fonda, Eiropas Sociālā fonda un Kohēzijas fonda vadības un kontroles sistēmu 2014.-2020.gada plānošanas periodam, 4.-5.lpp., pieejams: http://polsis.mk.gov.lv/view.do?id=4618 [↑](#footnote-ref-20)
21. Saskaņā ar Fonda regulas 32.panta 8.punktu. [↑](#footnote-ref-21)
22. Saskaņā ar Fonda regulas 13.panta 6.punktu, nosaka līdz 2014.gada 17.jūlijam. [↑](#footnote-ref-22)